Kemm inħoss tfur il-hena ġewwa qalbi Meta f'riġlejk nintafa' f'din is-sikta, Għaliex hawn biss inħoss jinstama' talbi, Hawn biss issib is-serħ dir-ruħ imnikkta. U f'dan id-dawl inemnem ċkejken, nilmaħ Id-dmugħ ileqq fi ħbub għajnejk żġeġija, U maċ-ċaqliq kull tant tad-dawl, bħal minfaħ Lil sidrek tiela' u nieżel fit-tbatija. Għax taf Madonna id-degħbien li jbiegħed Lil qalbek minn dir-ruħ tad-dnub alsira, Dir-ruħ fil-ħażen mgħarrqa, li titriegħed, Imneżżgħa minn kull ġieh, marida, fqira. U nħossok tgħidli int u tħares lejja : Minn dnubek indem, miftuħin idejja.